Aluehallintovirastojen hallinnollisten tehtävien kokoaminen

Aika Keskiviikko 5.3.2014 klo 9.00 – 12.00

Paikka Valtiovarainministeriö, Mariankatu 9, nh. Nousukausi

Osallistujat Anu Nousiainen, neuvotteleva virkamies, valtiovarainministeriö, puheenjohtaja

Tuula-Kaarina Isosuo, johtaja, Etelä-Suomen aluehallintovirasto

Markku Nurminen, johtaja, Länsi- ja Sisä-Suomen aluehallintovirasto

Teijo Mustonen, johtaja, Itä-Suomen aluehallintovirasto

Lauri Latva-Äijö, johtaja, Lounais-Suomen aluehallintovirasto

Marja-Leena Hassila, talouspäällikkö, Pohjois-Suomen aluehallintovirasto (Maria Siuruan sijaisena)

Paula Leppänoro-Jomppanen, johtaja, Lapin aluehallintovirasto

Anne Autio, kehittämispäällikkö, Etelä-Suomen aluehallintovirasto, aluehallintovirastojen toiminnan kehittämisyksikkö

Seppo Parkkinen, pääluottamusmies, JHL ry

Helena Sundberg, luottamusmies, Etelä-Suomen aluehallintoviras-to/JUKO ry

Marko Puttonen, kehittämisjohtaja, valtiovarainministeriö

Mikko Saarinen, ylitarkastaja, valtiovarainministeriö

Sami Kouki, lainsäädäntöneuvos, valtiovarainministeriö

Miira Lehto, ylitarkastaja, valtiovarainministeriö, sihteeri

Timo Kähärä, yksikön päällikkö, Itä-Suomen aluehallintovirasto

Asko Harjukelo, johtaja, Lapin aluehallintovirasto

Eija Burke-Hildén, yksikön päällikkö, Etelä-Suomen aluehallintovirasto

Pasi Katajisto, talouspäällikkö, Etelä-Suomen aluehallintovirasto

Eija Vähämaa, yksikön päällikkö, Lounais-Suomen aluehallintovirasto

Poissa Vuokko Jokinen, luottamusmies, Etelä-Suomen aluehallintovirasto/Pardia ry

1. Kokouksen avaus

Puheenjohtaja avasi kokouksen.

1. Edellisen kokouksen pöytäkirjan hyväksyminen

Päätös: Hyväksyttiin edellisen kokouksen pöytäkirja.

1. Aluehallintovirastojen hallintohenkilöstö, päivitetyt henkilöstösuunnitelmat

Puheenjohtaja kertoi päivitettyjen henkilöstösuunnitelmien htv-tiedoista. Vuonna 2013 aluehallintovirastoissa oli henkilöstöä AVI-momentilla 729, työsuojelumomentilla 452, muut-luokassa 23 eli yhteensä 1204. Henkilöstömäärä on kasvanut vuosista 2011-2012. Tarkasteltiin hallintopalvelujen vastuuyksiköiden ja erikoistumisyksiköiden (pl. MOK) henkilötyövuosiyhteenvetoja. Hallintopalveluissa oli 137,8 htv ja erikoistumistehtävissä 28,6 htv eli yhteensä 166,4 htv. Eläkepoistumapotentiaali vuosina 2014-2018 on reilut 30 htv.

Tuloksia tarkennetaan vielä erottamalla Etelä-Suomen aluehallintoviraston hallintopalvelujen luvusta taloushallinnon tehtäviin sisällytetyt taloushallinnon erikoistumistehtävät. ICT-tehtäviä ei eritellä toiminnan kehittämisestä, mutta tietohallinnon sisällä voidaan katsoa tehtävien jakaantumista. Viestinnän osuus toiminnan kehittämisen henkilötyövuosista lasketaan erikseen ja siirretään viestinnän osioon. Laskentatavat tulee ottaa huomioon analyyseissa.

Vuonna 2013 vastuualueiden substanssitehtävien avustavaa henkilöstöä (4a) on ilmoitettu 135 htv. Hallintotehtävien avustavaa henkilöstöä (4b) oli yhteensä 102 htv, mistä vastuualueiden (pl. työsuojelu) osuus oli 11 htv. Keskusteltiin avustavan henkilöstön määristä. Esimerkiksi LSSAVIn työsuojelun luku sisältää työsuojelun valtakunnalliset tukipalvelut (TUPA). Ympäristölupa-vastuualueella on asiakirjahallinnon avustavia tehtäviä, joita on voitu kirjata vaihtelevasti 4a tai 4b-kohtaan. Vastuualueiden kuulemistilaisuudessa 11.3. keskustellaan tarkemmin lukujen merkitsemistavoista. Virastokohtaisesti on syytä tarkentaa lukujen taustaa ja sitä, mitä ne sisältävät. Kirjallisesti tarkennetaan myös henkilötyövuosien jakaantumista HALKOn toimialajaon mukaisesti. Opetus- ja kulttuuritoimen vastuualueen tilanne tulee selvittää erikseen, jotta sinne ei muodostu hallintotehtäviä.

Puheenjohtaja pyysi aluehallintovirastoja vertaamaan henkilöstösuunnitelmien lukuja tilinpäätöstaulukoihin ja ilmoittamaan suurimmista korjaustarpeista.

Seuraavassa kokouksessa käsitellään henkilöstösuunnitelmien toiminnallisen jaottelun mukaan tehtyä tarkempaa analyysia ottaen huomioon vähennystarpeet ja poistumat. Tietojen pohjalta ryhdytään kirjoittamaan tekstiä väliraporttiin.

Päätös: Merkittiin henkilöstösuunnitelmien tiedot tiedoksi. Etelä-Suomen aluehallintovirasto toimittaa luvut taloushallinnon erikoistumistehtävistä valtiovarainministeriöön sekä Timo Kähärälle. Taulukoihin tehdään kaavakorjaukset, minkä jälkeen ne toimitetaan projektiryhmälle.

1. Työsuojelun vastuualueille annettavat hallintopalvelut, tilannekatsaus

Aluehallintovirastojen hallintopalveluiden vastuuyksiköille ja työsuojelun vastuualueille tehtiin helmi-maaliskuussa kysely aluehallintovirastojen työsuojelun vastuualueille annettavien hallinto- ja tietohallintopalveluiden kehittämistyöryhmän loppuraportin mukaisten linjausten ja toimintamallien sekä sen jatkotoimenpide-ehdotusten toteutumisesta. Lauri Latva-Äijö esitteli yhteenvetoa vastauksista. Pohjois-Suomen aluehallintovirastossa tilanne on hyvä. Itä-Suomen aluehallintovirastossa ongelmat liittyvät esim. tietohallintoon, Kiekuun, kalustehankintoihin, puhelinpalveluihin ja toimitilapuolella muutto- ja sisäilma-asioihin. Länsi- ja Sisä-Suomen aluehallintovirastossa ongelmat painottuvat lähinnä virastopalvelujen saatavuuteen. Lounais-Suomen aluehallintovirastossa kehittämistä on Kiekuun, pysäköintipaikkoihin ja virastopalvelujen hankintapuolen keskittämisessä hallintoon. Työsuojelu korostaa kokonaisoptimointia. Etelä-Suomen aluehallintovirastossa tulivat erityisesti esille toimitiloihin liittyvät palvelut.

Latva-Äijö totesi, että yhteisiä peruspalvelutasoja tulee vielä määritellä. Esillä oli myös AVIn rooli ja vastuu, jos esimerkiksi kuuluvuudet eivät ole kunnossa. Marko Puttonen kertoi, että sosiaali- ja terveysministeriössä on kevään aikana selvitettävänä valtakunnallisen puhelinneuvonnan perustaminen työsuojeluasioissa. Siinä lähtökohtana olisi puhevälityksen hoitaminen Haltikista.

Todettiin, että raportin linjausten noudattaminen on kirjattu tulossopimuksiin. Ongelmalliset asiat tulisi käydä keskustellen läpi. Vastuualueiden kuulemistilaisuudessa 11.3.2014 keskustellaan siitä, miten raportin linjauksia on noudatettu ja missä on kehittämisen varaa.

Päätös: Merkittiin tiedoksi aluehallintovirastoilta saadut vastaukset ja tilannekatsaus.

1. Väliraporttiluonnoksen käsittelyä

Käytiin läpi väliraporttiluonnos ja keskusteltiin sen muokkaamisesta.

Kootusti ja virastokohtaisesti hoidettavien tehtävin lukuun liittyen todettiin, että päätavoite on tehtävien kokoaminen. Yksityiskohtaisemmin jaotellaan vielä, mikä on hallinnon ja mikä erikoistumisyksiköiden tehtävä. Myös osatehtäviä, toimeenpanoa, tiedon tuottamista ja analysointia on eriteltävä tarkemmin ja todettava, mitä tehtäviä jää virastoon ja ylijohtajan esikuntaan.

Todettiin, että eri toimialueiden tekstien tulisi olla yhteismitallisia. Hyvänä esitystapana pidettiin sitä, että ensin esitetään yleiskuvaus kustakin tehtäväkokonaisuudesta, mainitaan jo aiemmin kootut tehtävät, sitten kerrotaan kokonaan koottaviksi esitettävät tehtävät ja sen jälkeen taulukkomuodossa ne tehtävät, joissa on sekä koottavaa että virastokohtaisesti hoidettavaa osuutta sekä lopuksi todetaan virastoihin jäävät tehtävät. Eri tehtäviin liittyvät riskit ehdotettiin esitettäväksi kootusti raportin loppupuolella.

Todettiin, että ylijohtajien esikuntaan tulisi jäädä välttämättömät tehtävät ja henkilöstömitoitus sen mukaisesti. Ylijohtajakokouksessa 12.3.2014 keskustellaan ylijohtajaa avustavista tehtävistä ja niiden organisoinnista. Myös vastuualueilla hoidettavat tehtävät tulee yksilöidä tarkemmin. Esim. henkilöstöhallinnon tehtävissä prosessit ovat pitkiä ja osaprosesseista vastaavat eri tahot/henkilöt eri vaiheissa. Eri aluehallintovirastoissa asioita on organisoitu vastuualueilla eri tavoin johtuen mm. paikallisesta henkilöstörakenteesta sekä juridiikasta. Tehtävien ja vastuiden ketjutus tulee kirjoittaa väliraporttiin selkeästi auki ja huomioon tulee ottaa yhteys säädöksiin. Esillä olivat esim. tulos- ja kehityskeskusteluihin liittyvät tehtävät sekä maksulliset suoritteet, joissa vastuualueille jää substanssia tukevia tehtäviä. Prosessikuvaukset helpottaisivat tehtävien jakaantumisen hahmottamista, mutta niitä ei ole tehty kaikista tehtävistä. Virastokohtaisesti hoidettavan osuuden selkeyttämiseksi tehtävien organisointitaulukkoon ehdotettiin lisättäväksi sarake siitä, hoidetaanko tehtävä viraston hallinnossa vai vastuualueella.

Sovittiin, että Timo Kähärä ja Markku Nurminen tekevät tarkempaa analyysia ja ehdotusta henkilöstöhallinnon tehtävien organisoinnista.

Taloushallinnon tehtävien osalta Tuula-Kaarina Isosuo ja Pasi Katajisto täsmentävät virastokohtaisesti hoidettavien osuuksien kuvauksia ja tekevät esityksen matkahallinnon palveluiden hoidosta keskistetysti. Strategisten tulossopimusten teknistä koordinointia esitettiin keskitettävän hallinnon tehtäväksi, jolloin tulossopimuksiin liittyisi sekä virastokohtaista että valtakunnallista koordinointia. Todettiin, että apteekkimaksujen perinnästä on sosiaali- ja terveysministeriössä käynnissä kehittämishanke, joka etenee järjestelmäuudistusten aikataulussa.

Lauri Latva-Äijö ja Kari Holsti selkeyttävät toimitiloihin, hankintoihin ja virastopalveluihin liittyviä esityksiä. Todettiin, että toimitila-asiat voitaisiin keskittää, kun varmistetaan tehokas ohjausmalli. Hankintoja voitaisiin miettiä valtakunnallisena palveluyksikkönä. Esim. työasemahankinnoissa on paljon tehtäviä, jotka tulisi hoitaa keskitetysti. Hankinta-asioissa pääryhmien roolit, työnjako ja vastuut kuvataan ottaen huomioon tilaaja-tuottajamalli. Virastopalvelut voidaan koota, mutta yhteisesti tulee ratkaista toiminta- ja palvelumalli sekä linjata toiminta monitoimijataloissa.

Teijo Mustonen kertoi asiakirjahallinnon jatkotyöstöstä. Käytännöt eroavat toisistaan sekä samojen vastuualueiden että aluehallintovirastojen kesken. Pienryhmässä on keskusteltu yhden arkistonmuodostajan mallin mahdollisuudesta. Keskeinen tekijä mallin toimivuudessa ja yhteistyön mahdollistamisessa on tietojärjestelmien integroinnin onnistuminen. Pienryhmän luonnosta käsitellään projektiryhmän seuraavassa kokouksessa.

Marko Puttonen valtiovarainministeriöstä ja AVIen tietohallintoyksikkö kirjoittavat kuvauksen tietohallinnon tehtävistä sekä nykyisestä tilaaja-tuottajamallista.

Viestintätehtävien osalta todettiin, että johdon ja vastuualueiden viestinnän tukeen tulee miettiä palvelumalli. Muuten tehtävät voitaisiin organisoida vielä keskitetymmin. Anne Autio kirjoittaa väliraporttiin luonnoksen viestinnän järjestämisestä.

Väliraportin lukua hallinnollisten tehtävien kokoamisen vaikutuksista voi täydentää pitkin matkaa ja se viimeistellään maalis-huhtikuun vaihteessa. Lainsäädäntöön tarvittavia muutoksia pohtii Sami Kouki valtiovarainministeriöstä. Täydennys- ja muutosehdotuksia pyydettiin toimittamaan myös riskianalyysiä ja henkilöstön asemaa koskevaan lukuun. Timo Kähärä kirjoittaa luonnosta palkkausjärjestelmän soveltamisesta muutostilanteessa. Muutostukeen on tarkoitus hakea Kaiku-rahoitusta.

Sijoittamisselvityksen valmistelu aloitetaan valtiovarainministeriössä Mikko Saarisen johdolla ja sen työstöä jatketaan mahdollisesti pienryhmässä.

Päätös: Sovittiin väliraportin jatkotyöstöstä. Seuraavassa kokouksessa 19.3. käsiteltävät teksti- ja muutosesitykset toimitetaan korjausmerkinnöin projektiryhmän puheenjohtajalle ja sihteerille viimeistään perjantaina 14.3.2014.

1. Aluehallintovirastojen kehittämistehtävät

Eija Burke-Hilden välitti AVIen toiminnan kehittämisyksikön yhteisen esityksen HALKO-projektille. Kehittämisyksikön näkemys on, että kokonaisuutta tulisi vahvistaa ja sen toimintaedellytyksiä tulisi parantaa. Kehittäminen on osa johtamisen ydintoimintaa. Keskitettyyn toiminnan kehittämiseen tulisi panostaa. Rooleja ja yhteistyötä tulisi selkeyttää sekä prosessia yhdenmukaistaa ja keventää.

Käytiin saatekeskustelua kehittämistehtävien järjestämisestä.

Keskustelussa esitettiin, että tällä hetkellä hajautettua kehittämisvastuuta tulisi selkeyttää. Toiminnan kehittämisen resurssit todettiin toisaalta pieniksi, toisaalta niiden kasvattamista ei pidetty tarpeellisena. Parhaan mahdollisen tuloksen saavuttamiseksi keskeisenä pidettiin kehittämistehtävien yhteyttä toimintaympäristöön. Toiminnan kehittäminen ehdotettiin organisoitavaksi osaksi keskitettyä hallintoa, jolloin se linkittyisi tiiviimmin hallinnon muihin toimintoihin ja raja-aidat yhteistyölle madaltuisivat.

Päätös: Merkittiin tiedoksi toiminnan kehittämisyksikön näkemykset. Valtiovarainministeriössä valmistellaan ehdotus toiminnan kehittämistehtävien organisoinnista käsiteltäväksi seuraavassa kokouksessa.

1. Vastuualueiden keskustelu- ja kuulemistilaisuuden materiaali sekä ylijohtajakokouksen materiaali

Pohjois-Suomen, Itä-Suomen ja Länsi- ja Sisä-Suomen aluehallintovirastot täydentävät osallistujatietoja vastuualueiden keskustelu- ja kuulemistilaisuuteen 11.3.2014. Puheenjohtaja valmistelee keskustelun pohjaksi PowerPointin esityksen.

Projektiryhmän jäsenet (pl. erikoistumistehtävien edustajat) voivat halutessaan osallistua videoneuvotteluna HALKO-tilannekatsauksen käsittelyyn 12.3.2014 pidettävässä ylijohtajakokouksessa.

Päätös: Merkittiin tiedoksi.

1. Muut asiat

Pasi Katajisto toimittaa valtiovarainministeriöön aluehallintovirastojen työajanseurantakoodit, jotka valtiovarainministeriössä lisätään tehtävätaulukkoihin.

Projektiryhmän seuraavaa kokousaikaa19.3. venytettiin tunnilla olemaan klo 9-12.

Päätös: Merkittiin tiedoksi.

1. Kokouksen päättäminen

Puheenjohtaja päätti kokouksen klo 12.00.

Miira Lehto